30.09.2022.

**“Literatūre/Pamatskola” ar Valkas Jāņa Cimzes ģimnāziju. Agnese Zarāne “Laba meitene”**

"Laba meitene" ir Agneses Zarānes stāstu krājums, kas aptver pusaudžu, jauniešu un pieaugušu sieviešu problēmu loku – mentālās veselības izaicinājumus, atkarības, līdzatkarīgas un emocionāli vardarbīgas attiecības, dzīvi ar kustību traucējumiem un citas.

Sākot ar 10. septembri, katru otro sestdienu plkst. 17:45 LTV1 un Replay pamatskolēnus sagaida raidījums “Literatūre / Pamatskola”, kas jauniešus ievedīs 6 mūsdienu latviešu autoru grāmatu pasaulēs. Katrā sērijā četri klasesbiedri no dažādām Latvijas skolām risinās uzdevumus, kurus tiem būs sagatavojuši latviešu jauniešu grāmatu autori.

Raidījuma "Literatūre / Pamatskola" sezonas otrajā epizodē skaties, kā četronte no Valkas Jāņa Cimzes ģimnāzijas dosies Literatūrē ar Agneses Zarānes grāmatu "Laba meitene", satiekot ne tikai pašu rakstnieci, bet arī kādu no grāmatas stāstu varonēm.

Pēc katras no “Literatūre / Pamatskola” epizodēm "Atbalsts izcilībai" [mājaslapā](https://atbalstsizcilibai.lv/lasit/literature-pamatskola/) publicējam raidījuma ierakstu un metodisko materiālu ar uzdevumiem. Šīs uzdevumu lapas paredzētas izmantošanai gan mācību iestādēs, gan mājās. Tās veidotas  bērnu lasītprasmes veicināšanai un mūsdienu latviešu jauniešu grāmatu un to autoru iepazīšanai.

Projekts “Literatūre/Pamatskola” top sadarbojoties Valsts Izglītības satura centram ar Ziemeļu pusi un Latvijas Televīziju. Projekts īstenots Valsts izglītības satura centra ESF projekta “Atbalsts izglītojamo individuālo kompetenču attīstībai” ietvaros, projekta numurs 8.3.2.2/16/I/001.

